મુખ્ય પ્રધાન તરીકે નરેન્દ્ર મોદી પછી કોણનાં નામોમાં કેટલાંક એવાં નામોની પણ ચર્ચા થઈ જે દેખીતી રીતે જ ઘણા વખતથી ચર્ચામાં હતાં તો કેટલાંક આશ્ચર્ય પમાડે એવાં નામોની પણ ચર્ચા થઈ હતી. મુખ્ય પ્રધાનપદ માટે આનંદીબહેન પટેલ ઉપરાંત અમિત શાહ અને સૌરભ પટેલના નામની ચર્ચા થઈ હતી તો વજુભાઈ વાળા અને નીતિન પટેલનાં નામો વિશે પણ વાત થઈ હતી. અચરજ પમાડે એવાં બે નામોનું જે ડિસ્કશન થયું એ નામોમાં જામનગરનાં વિધાનસભ્ય અને લોકસભાનાં ઉમેદવાર પૂનમ માડમનું નામ હતું તો સાથોસાથ અમેઠીમાં રાહુલ ગાંધી અને કુમાર વિશ્વાસ સામે બાથ ભીડી રહેલાં સ્મૃતિ ઈરાનીનું નામ પણ હતું. કૉન્ગ્રેસના વડા પ્રધાનપદના ઉમેદવાર ગણી શકાય એવા રાહુલ ગાંધીને જો સ્મૃતિ ઈરાની હરાવે તો કેન્દ્રમાં સારા ખાતાનું પ્રધાનપદ માત્ર મળી શકે, પણ એવું કરવાને બદલે સ્મૃતિને જો ગુજરાતનું મુખ્ય પ્રધાનપદ ઑફર કરવામાં આવે તો શું થાય એ બાબતની પણ ચર્ચા કરવામાં આવી હતી. સ્મૃતિ અત્યારે ગુજરાતનાં વિધાનસભ્ય નથી, પણ એમ તો નરેન્દ્ર મોદી પણ સીધા મુખ્ય પ્રધાન બન્યા અને એ પછી વિધાનસભાનું ઇલેક્શન લડીને તેમણે જરૂરી ટેક્નિકલિટી પૂરી કરી હતી. જોકે સ્મૃતિ ઈરાની અને પૂનમ માડમનાં નામો સાથે અન્ય મેમ્બર સહમત નહીં થતાં એ નામો પરની ચર્ચા અટકી ગઈ.